สังคมข่าวหุ้น
*...ดัชนีตลาดหุ้นไทยปิดที่ 1,625.57 จุด ลดลง 10.31 จุด มูลค่าการซื้อขาย 49,860.05 ล้านบาท พร้อมจับตาโค้งสุดท้ายของการเลือกตั้งในประเทศไทย จะมีผลอย่างไรต่อตลาดหุ้นไทยในสัปดาห์นี้ ...
17 มี.ค. 2562

สโนว์แมน 
*…ดัชนีตลาดหุ้นไทยปิดที่ 1,625.57 จุด ลดลง 10.31 จุด มูลค่าการซื้อขาย 49,860.05 ล้านบาท พร้อมจับตาโค้งสุดท้ายของการเลือกตั้งในประเทศไทย จะมีผลอย่างไรต่อตลาดหุ้นไทยในสัปดาห์นี้ …
*…GULF ล่าสุดแจ้งข่าวดีเพิ่ม โครงการโรงไฟฟ้าแห่งแรกที่ได้เข้าลงทุนในเวียดนาม “โซลาร์ฟาร์ม TTCIZ-01” ขนาด 68.80 เมกะวัตต์ มูลค่าโครงการราว 65 ล้านดอลลาร์สหรัฐ ได้ COD แล้วเมื่อวันที่  6 มี.ค. 2562 พร้อมส่งซิกยังมีโครงการที่ 2 โซลาร์ฟาร์ม TTCIZ-02 ขนาด 50 เมกะวัตต์ จ่อ COD เดือน พ.ค. 2562 เอาเป็นว่า GULF ทำได้ตามที่พูดไว้ ในเดือน มี.ค. COD เพิ่ม  2 โครงการ จากเมื่อวันที่ 1 มี.ค. 2562 ได้ COD โครงการโรงไฟฟ้า GNK 2 ที่ จ.สระบุรี ขนาด 135.20 เมกะวัตต์ไปแล้ว อย่างนี้งบไตรมาส 1/2562 คงออกมาสวยน่าดู ด้านโบรกฯ ก็เชียร์ “ซื้อ” หุ้น GULF  อัพเป้าราคาใหม่เป็น 108 บาท/หุ้น  มองอนาคตสดใสจากการขยายกำลังการผลิตทั้งในและต่างประเทศอย่างต่อเนื่อง …
*…GPSC ประกาศเตรียมทำเทนเดอร์ฯ หุ้น GLOW ที่เหลืออีก 30.89% วันที่ 22 มี.ค.นี้ ในราคา 91.9906 บาท/หุ้น หลังจากเข้าซื้อหุ้นจาก ENGIE อดีตผู้ถือหุ้นใหญ่ GLOW ไปแล้ว 69.11% ทำได้สมราคาคุยเลย แม้จะต้องใช้เงินลงทุนรวมราว 1.3-1.4 แสนล้านบาท มั่นใจได้ว่ามีแหล่งเงินทุนเพียงพอ ทั้งการกู้จากกลุ่ม ปตท. และการกู้แบงก์ รวมทั้งยังเดินหน้าเพิ่มทุน 7.4 หมื่นล้านบาท ให้เสร็จในไตรมาส 3/2562 หวังระดมเงินไปใช้หนี้เงินกู้ระยะสั้นจาก 4 แบงก์ใหญ่ “SCB-KTB-BAY-KKP” จะทำให้ D/E ลดเหลือไม่เกิน 1 เท่า จากปัจจุบัน 3 เท่าได้ ส่วนกำลังการผลิตหลังควบรวม GLOW แล้ว GPSC กำลังการผลิตพุ่ง 4,726 เมกะวัตต์ ยังไต่อันดับก้าวขึ้นติด 1 ใน 3 ของผู้ประกอบการธุรกิจโรงไฟฟ้าของประเทศ ดังนั้นในด้านผลประกอบการปี 2562 ไม่ต้องพูดถึง การันตีได้ว่ากำไร-รายได้โตแน่นอน  …
*…CPF เงียบ ๆ ไปพักใหญ่ แต่จากสัญญาณที่ดีราคาเนื้อสัตว์ ทั้งหมู-ไก่ ทั้งในและต่างประเทศเริ่มฟื้นตัว น่าจะทำให้ผลงานไตรมาส 1 เด้ง ส่วนราคาหุ้นล่าสุดเริ่มกลับมาแล้วที่ 26.50 บาท ปรับเพิ่มขึ้น 1.92% ด้วยมูลค่าการซื้อขาย 770.45 ล้านบาท แต่เห็นมีรายการซื้อขายหลักทรัพย์บนกระดานใหญ่ (BIG LOT) ของ CPF โผล่มา 1 รายการ จำนวน 6.69 ล้านหุ้น คิดเป็นมูลค่า 177.38 ล้านบาท ในราคาเฉลี่ย 26.50 บาท/หุ้น เป็นบิ๊กล็อตที่มีมูลค่าสูงสุดของวันศุกร์ที่ผ่านมา อ้าว ๆ มีใครซื้อใครขายกันบ้าง  …
*… TMI เดิมเป็นผู้นำด้านการผลิต และจัดจำหน่าย อุปกรณ์ไฟฟ้าส่องสว่าง ภายใต้แบรนด์ กาต้า (GATA) ได้แตกไลน์ธุรกิจไปสู่ธุรกิจพลังงานทดแทนอีกรายแล้ว ล่าสุดบอร์ดไฟเขียวเข้าซื้อกิจการ “กรีนเอิร์ธ เอ็นเนอร์จี-โกลบอล ยูทิลิตี้ ซัพพลาย” มูลค่า 190 ล้านบาท ลุยธุรกิจโรงไฟฟ้าก๊าซชีวภาพ คาด IRR ราว 13.75% เชื่อได้ว่าจะช่วยต่อยอดธุรกิจพลังงานทดแทน และสร้างการเติบโตทางธุรกิจอย่างมั่นคงในอนาคต เอาใจช่วย TMI กันหน่อย ให้ผลประกอบการกลับมาฟื้นตัวเป็นบวกเสียทีเถอะ …
*…HMPRO ดีเดย์จัดงานโฮมโปร เอ็กซ์โป ครั้งที่ 29 ระหว่างวันที่ 15-24 มี.ค. 2562 ที่อิมแพ็ค เมืองทองธานี ส่งโปรโมชั่นเพียบ พร้อมมอบส่วนลดสูงสุด 70% คาดโกยยอดขาย 650 ล้านบาท เหล่าคนรักบ้านไปรวมตัวกันได้ มีทั้งสินค้า บริการ และความคุ้มค่าที่รออยู่มากมาย ลุ้น ๆ จะประสบความสำเร็จอย่างที่ผ่านมาได้ไหม หวังว่าพฤติกรรมการซื้อที่นิยมสั่งซื้อของออนไลน์ เพราะง่ายและสะดวก ไม่ต้องเสียเวลาเดินทางฝ่ารถติดให้เสียสุขภาพจิตแล้ว จะไม่ส่งผลต่องานนี้ …
*…ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์ และสุภชัย ปกป้อง รับชมสด ๆ ผ่าน www.facebook.com/หนังสือพิมพ์ข่าวหุ้นธุรกิจ, www.facebook.com/ข่าวหุ้นเจาะตลาด และ FM 102 MHz …
*…พร้อมอัปเดตตลาดทุนทุกวันจันทร์-ศุกร์ กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.